J. Blanár, poslanec: (2003-02-27):
Zatiaľ je možné sa vyhnúť bezdôvodnému plateniu poistenia zodpovednosti v zmysle tohto zákona vyradením vozidla z evidencie vozidiel podľa § 9, zánik poistenia zodpovednosti citovaného zákona č. 315/2001, čo je prakticky nepoužiteľné pre tú skupiny, ktorú som menoval, z finančného dôvodu, a preto to nikto nevyužíva. Navyše tým vznikajú ešte pre vlastníka držiteľa vozidla mnohé komplikácie s opätovným prihlásením do evidencie. Preto je potrebné dať do pozornosti rozdiel medzi vyradením vozidla z evidencie vozidiel podľa § 91 a 92 zákona č. 315/1996 a vyradením vozidla z cestnej premávky podľa § 103 toho istého zákona, čo je možné okrem iného i na žiadosť držiteľa vozidla. Čiže držiteľ vozidla môže požiadať o vyradenie vozidla z cestnej premávky. Vážené dámy, vážení páni, návrh zákona, ktorým sa dopĺňa zákon Národnej rady č. 381/2001 Z. z. o poistení zodpovednosti, predkladám z dôvodu neriešenia práve vozidiel vyradených z cestnej premávky v tomto zákone, ale aj preto, aby ho mohli využiť i tie cieľové skupiny, ktoré vozidlá nevyužívajú z rôznych objektívnych či subjektívnych dôvodov. Opieram sa o fungujúci inštitút vyradenia vozidla z cestnej premávky v zákone č. 315/1996 Z. z. o prevádzke na pozemných komunikáciách, ktoré je zatiaľ masívne využívaný majiteľmi vozidiel, keď nemôžu vozidlo používať dlhší čas, aby nemuseli platiť cestnú daň. Potom si logicky myslím, že to môže byť použité i pre neplatenie poistenia zodpovednosti. O tom ma presviedča množstvo listov od občanov, ktoré som od prvého čítania získal nielen od občanov, ale aj od fyzických a právnických osôb a rovnako aj pracovníkov okresných úradov, odborov dopravy. Vážené dámy, vážení páni, chcem vám ešte v krátkosti priblížiť, ako to funguje. Držiteľ na okresnom úrade, odbore dopravy, požiada na tlačive, ktoré tam má k dispozícii, o vyradenie vozidla z cestnej premávky s časovým ohraničením vyradenia. Ak je vozidlo vyradené z cestnej premávky, o čom je držiteľ tohto vozidla povinný podľa vyhlášky č. 116/1997 Ministerstva dopravy, pôšt a telekomunikácií Slovenskej republiky o podmienkach prevádzky vozidiel na komunikáciách podľa § 111 ods. 3 do 30 dní odo dňa, keď bolo vozidlo vyradené z cestnej premávky, odovzdať príslušnému dopravnému inšpektorátu doklady od vozidla a tabuľky s evidenčným číslom do depozitu. Z uvedeného stavu je zrejmé, že takéto vozidlo nie je možné zo zákona používať v cestnej premávke, takže nie je ani možné, aby takéto vozidlo spôsobilo škodu svojou prevádzkou, čo je nemenej dôležité, že sa zamedzuje zneužitiu z pohľadu zákona č. 381/2001 o poistení zodpovednosti. Pretože ak takéto vozidlo majiteľ použije bez evidenčných čísel, dopúšťa sa prehrešku voči iným zákonom, ktoré to ustanovujú. Áno, sú aj takí majitelia motorových vozidiel, ktorí už aj teraz používajú svoje motorové vozidlo bez evidenčných čísel a porušujú tým i iné zákony. Nie tento predmetný, ale kvôli tomu predsa nebude diskriminovaná drvivá väčšina poctivých občanov. Vážené dámy, vážení páni, návrh zákona umožňuje zredukovať náklady výrazne pre také skupiny, ako sú poľnohospodári, ktorí svoje mechanizmy v 90 % majú nevyužité počas zimného obdobia. Robil som takú krátku štatistiku, kde som sa snažil dopracovať k nejakému výsledku, a len u poľnohospodárov, pokiaľ uplatnia túto možnosť, je možné ušetriť od 150 do 200 mil. Sk. Rovnako sa to týka stavbárov, ktorí robia taktiež sezónne práce a majú mechanizmy, za ktoré dnes musia platiť ročne až 30 000 korún. Rovnako je to u dopravcov, ktorí majú rôzne druhy dopravy, ale aj fyzické a právnické osoby. V roku 2001 podľa údajov Ministerstva vnútra Slovenskej republiky bolo vyradených z cestnej premávky 1 116 vozidiel a do 30. 6. 2002, keďže ešte štatistika za rok 2002 nie je k dispozícii, to bolo 586 vozidiel. Za všetky tieto vozidlá sú dnes ich vlastníci povinní bezdôvodne platiť poistenie zodpovednosti. Po schválení predkladaného návrhu zákona sa k nim pridajú i spomínané skupiny vlastníkov, držiteľov, ktorí tak môžu ušetriť nemalé finančné prostriedky, ktoré môžu použiť na iné účely. Zatiaľ čo dnes tieto financie bezdôvodne plynú do pokladní 8 poisťovní, pre ktoré je to čistý zisk bez rizika. Preto si na záver dovolím pripomenúť, že tento zákon už mal od jeho začiatku toto znenie obsahovať, ktoré teraz dopĺňam v návrhu môjho zákona. Takéto ustanovenie platí v Českej republike, znova podotýkam, a v Európskej únii, kam chceme vstúpiť, v rôznych podobách. Preto, vážené dámy a vážení páni, vás chcem požiadať úprimne o podporu môjho návrhu zákona ako príspevok pre občanov v čase, keď ich nárast poistného zodpovednosti zaťažuje. Ďakujem za pozornosť. P. Rusko, podpredseda NR SR: Ďakujem pekne, pán poslanec. Dávam slovo spoločnému spravodajcovi z výboru pre financie, rozpočet a menu poslancovi Jozefovi Hurbanovi, aby v krátkosti informoval Národnú radu o výsledkoch rokovania výborov o tomto návrhu zákona a aby odôvodnil návrh a stanovisko gestorského výboru. J. Hurban, poslanec: Vážený pán predsedajúci, kolegyne a kolegovia, predkladám vám spoločnú správu Výboru Národnej rady pre financie, rozpočet a menu, Ústavnoprávneho výboru Národnej rady a Výboru Národnej rady pre obranu a bezpečnosť o výsledku prerokovania návrhu poslanca Národnej rady Slovenskej republiky Juraja Blanára na vydanie zákona, ktorým sa dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov, v druhom čítaní. Máte to ako tlač 99. Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade túto spoločnú správu výborov Národnej rady o prerokovaní uvedeného návrhu zákona. Národná rada Slovenskej republiky uznesením č. 138 z 12. decembra 2002 pridelila tento návrh trom výborom: výboru pre financie, rozpočet a menu, ústavnoprávnemu výboru a výboru pre obranu a bezpečnosť. Uvedené výbory prerokovali predmetný návrh zákona v stanovenom termíne. Gestorský výbor nedostal do začiatku rokovania stanoviská poslancov Národnej rady podané v súlade s § 75 ods. 2 zákona o rokovacom poriadku. Uvedené výbory odporúčajú Národnej rade návrh schváliť s pozmeňujúcimi a doplňujúcimi návrhmi tak, ako sú uvedené v tejto spoločnej správe. Sú tu dva pozmeňujúce návrhy, ktoré sú krátke, takže si ich dovolím prečítať. V názve zákona sa vypúšťajú slová „Národnej rady Slovenskej republiky“ a na konci sa pripájajú tieto slová „v znení zákona č. 95/2002 Z. z.“. Gestorský výbor odporúča schváliť. Druhý pozmeňujúci návrh. Čl. I znie: Zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení zákona č. 95/2002 Z. z. sa dopĺňa takto: v § 9 sa odsek 1 dopĺňa písmenom f), ktoré znie: „f) vyradením motorového vozidla z cestnej premávky“. Poznámka pod čiarou k odkazu 14a znie: „14a) § 103 zákona Národnej rady Slovenskej republiky č. 315/1996 Z. z.“. Gestorský výbor odporúča schváliť. Gestorský výbor na základe stanovísk výborov odporúča Národnej rade Slovenskej republiky návrh poslanca Národnej rady Slovenskej republiky Juraja Blanára na vydanie zákona, ktorým sa dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov, ako je to uvedené v tlači 99, schváliť. Táto predmetná správa výborov bola schválená uznesením gestorského výboru č. 49 z 9. januára 2003. Prosím, pán predsedajúci, aby ste otvorili rozpravu. P. Rusko, podpredseda NR SR: Ďakuje, pán spravodajca. Otváram rozpravu. Písomne sa prihlásil do rozpravy jeden poslanec. Pýtam sa, kto sa hlási ústne do rozpravy? Nikto. Končím možnosť ústne sa prihlásiť do rozpravy. Prosím pána poslanca Bohumila Hanzela o jeho vystúpenie. B. Hanzel, poslanec: Vážený pán predsedajúci, vážené kolegyne, kolegovia, som veľmi rád, že môj kolega poslanec Blanár predložil tento návrh. Odkedy som sa vrátil na Slovensko, mnohokrát som sa čudoval nad rôznymi nelogickosťami vo fungovaní štátu, štátnych orgánov, štátnych firmách alebo napríklad i v poisťovniach. Veľmi ma prekvapilo, keď som za poistku na moje auto vo Švédsku platil plnú poistku vo výške 5 000 švédskych korún, čo je zhruba 25 000 našich korún, a na Slovensku odo mňa hneď chceli 150 000 korún a nebolo možné to s nikým vykonzultovať či to upraviť. Veľmi ma prekvapilo i to, že poistka či poistky boli niekým určené a poisťovne ani vtedy, ani teraz nie sú ochotné o niečom diskutovať. Jedna z nehorázností je napríklad povinné zmluvné poistenie na obdobie celého kalendárneho roka bez ohľadu na to, či človek motorové vozidlo používa len ako sezónne alebo len určitú časť v roku. Dovoľte z vlastnej skúsenosti, ako to funguje vo Švédsku. Motorové vozidlo môžete kedykoľvek na akúkoľvek lehotu odhlásiť z používania, kvôli poriadku to treba robiť však vždy k začiatku mesiaca. Robí sa to písomne na tlačive, ktoré dostanete poštou spolu s registračnými číslami vozidla a dôvod netreba uvádzať. K tlačivu sa pripojí registračná nálepka čísla. Pri opätovnom prihlásení vám príde poštou nová registračná nálepka. Samozrejme, že všetky inštitúcie vám okamžite vrátia pomernú časť poplatkov z cestnej dane, z povinného i havarijného poistenia. A pozor, tu je opäť podobný systém, ako som už predtým opisoval pri vodičských preukazoch. Opäť upozorňujem na to, že túto agendu spracúva decentralizovane umiestnený štátny úrad, obyčajne v oblasti s vysokou nezamestnanosťou, čo, samozrejme, pomáha riešiť trochu nezamestnanosť. Ako a kedy sa toto využíva? Napríklad motocykle v zimnom období, napríklad niektoré sezónne poľnohospodárske stroje, niektoré účelové stroje, pretekárske vozidlá, kabriolety v zime, vozidlá napríklad i počas dlhšieho pobytu v nemocnici alebo počas dlhšej dovolenky napríklad v zahraničí, počas náročných opráv alebo keď vozidlo neprejde STK a treba s ním ešte niečo robiť. Myslím si, že uvedená logika je pochopiteľná pre všetkých, čo to počúvali. A verím, že tento rozumný návrh všetci podporíme. Ďakujem za pozornosť. (Potlesk.) P. Rusko, podpredseda NR SR: Ďakujem pekne pánovi poslancovi. Keďže v rozprave sa už nikto ďalší nevyskytuje, vyhlasujem rozpravu za skončenú. Chcete k nej zaujať stanovisko? Ach, bože môj! To sú len faktické pripomienky, lebo prihlásenie sa do rozpravy už bolo ukončené. Takže faktická poznámka, Malchárek Jirko. J. Malchárek, poslanec: Ďakujem pekne, pán predsedajúci. Vážené dámy poslankyne, páni poslanci, je mojou povinnosťou, podotýkam, že veľmi milou, aby som vyjadril aspoň vo faktickej poznámke podporu tohto návrhu novely zákona, ktorý predkladá kolega Juraj Blanár. Prihlásenie na určitý čas je prirodzenou samozrejmosťou a právom motoristu, vlastníka motorového vozidla, ktorá bez prijatia tejto novely sa nedá uplatniť v praxi. Samozrejme, tomuto právu zodpovedá aj úhrada zákonného poistenia za obdobie, keď motorista, vlastník motorového vozidla, využíva aj službu zákonného poistenia. Táto novela odstraňuje diskrimináciu motoristov, ktorí takto nútene spôsobujú neoprávnené obohacovanie poisťovní, ako to umožňuje súčasný právny stav. Ďakujem pekne. P. Rusko, poslanec: Ďakujem pekne. Druhá faktická poznámka – pán poslanec Jaduš. J. Jaduš, poslanec: Vážení priatelia, ďakujem za slovo. Chcem opäť podporiť aj zo strany opozície tento návrh, pretože skutočne, vyjmúc politikum tohto problému, je to vecná vec, každý z nás je motorista a treba si skutočne povedať pravdu. Nám sa nepodaril poistný trh, poisťovne s nami zamietli a treba jednoznačne podporiť tento návrh aj z toho hľadiska, že sú skupiny motoristov, resp. vlastníkov motorových vozidiel alebo týchto jednoúčelových strojov, ktoré jednoducho trpia, trpia na nedokonalosť zákona. Takže ešte raz za opozíciu, pripájame sa k tomuto návrhu a budeme ho jednoznačne podporovať. Ďakujem. P. Rusko, podpredseda NR SR: Ďakujem pekne. Zrejme k rozprave, ktorá bola ukončená, už nie sú žiadne pripomienky zo strany navrhovateľa ani spravodajcu. Pýtam sa spoločného spravodajcu, či môžeme pristúpiť k hlasovaniu. Ak áno, pristúpime k hlasovaniu o návrhoch zo spoločnej správy výborov a potom pristúpime k hlasovaniu o pozmeňujúcich a doplňujúcich návrhoch z rozpravy, ktoré neboli. Prosím spoločného spravodajcu výborov, aby hlasovanie uvádzal. Nech sa páči. J. Hurban, poslanec: Pán predsedajúci, v rozprave nezazneli žiadne pozmeňujúce návrhy, preto vás prosím, aby ste dali hlasovať o pozmeňujúcich a doplňujúcich návrhoch k predmetnému návrhu zákona tak, ako vyplývajú zo spoločnej správy uvedené v tlači 99a. P. Rusko, podpredseda NR SR: Ďakujem pekne. Nech sa páči, budeme hlasovať o návrhoch vyplývajúcich zo spoločnej správy. Hlasujeme. (Hlasovanie.) Prítomných je 97 poslancov, za 73, zdržalo sa 23, nehlasoval 1. To znamená, že návrhy zo spoločnej správy sme prijali. (Potlesk.) Nech sa páči. J. Hurban, poslanec: V zmysle § 84 ods. 2 navrhujem ako spoločný spravodajca, aby tento návrh zákona prerokovala Národná rada v treťom čítaní. Pán predsedajúci, dajte, prosím, o tomto mojom návrhu hlasovať. P. Rusko, podpredseda NR SR: Nech sa páči, hlasujeme o posune zákona do tretieho čítania. (Hlasovanie.) Prítomných je 97 poslancov, za 93, zdržali sa 4. Takže pristúpime k tretiemu čítaniu o tomto návrhu zákona. Otváram rozpravu v rámci tretieho čítania. Konštatujem, že písomne sa do rozpravy neprihlásil nikto, ústne tiež nikto. Končím možnosť prihlásenia sa do rozpravy. Vyhlasujem rozpravu za skončenú. Konštatujem, že rozprava je ukončená a prosím spravodajcu, aby dal hlasovať o návrhu ako o celku. J. Hurban, poslanec: Vážený pán predsedajúci, dajte, prosím, hlasovať o tomto zákone ako o celku. P. Rusko, podpredseda NR SR: Nech sa páči, hlasujeme o zákone ako o celku. (Hlasovanie.) Prítomných je 99 poslancov, za 78, zdržalo sa 21. (Potlesk.) Prijali sme zákon a schválili sme zákon o povinnom zmluvnom poistení zodpovednosti za škodu spôsobenú prevádzkovaním motorového vozidla. Ďakujem pekne. Ďalším bodom programu je druhé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov . Návrh zákona ste dostali pred prvým čítaním ako tlač 125 a spoločnú správu výborov máte ako tlač 125a. Dávam slovo pánovi nestorovi poslaneckého života Františkovi Mikloškovi, ktorý za skupinu poslancov návrh zákona odôvodní. A vidím, že sa mu nechce, takže to bude, ako nestor má na to právo, takže to bude ním poverený bažant, teda, pardon, nie, mazák poslanec. Nech sa páči, pán poslanec. Neviem, či môžeme trpieť mazáctvo, ale pri pánovi Mikloškovi to budeme tolerovať. J. Miklušičák, poslanec: Pán predsedajúci, vážený pán minister, panie poslankyne, páni poslanci, dovoľte mi, aby som vám predložil návrh zákona, ktorým sa bude novelizovať zákon č. 553/2002 Z. z., skrátene zákon o pamäti národa. Prijatie zákona č. 553/2002 Z. z. (zákon o pamäti národa) predpokladal okrem iného aj kreovanie jeho orgánov, ako aj súčinnosť štátnych orgánov pri zriaďovaní Ústavu pamäti národa. Aplikačná prax však ukázala, že zákon potrebuje na jednoznačnejší výklad niektorých jeho ustanovení niektoré upresnenia. Zákon preto spresňuje definíciu zločinov proti ľudskosti v časti, ktorá sa vzťahuje k pôsobnosti ústavu a uvádza do súladu výklad pojmov a predmet sprístupnenia a zverejnenia. Spresňuje sa tiež definícia bezúhonnosti pre potreby zákona zúžením na funkcionárov organizácií združených v Národnom fronte, ktoré mali masový charakter, čo komunistický režim zneužíval na zastretie nedemokratického riadenia spoločnosti. Navrhovaná právna úprava je v súlade s Ústavou Slovenskej republiky, s ostatnými ústavnými zákonmi, zákonmi a všeobecne záväznými právnymi predpismi, ako aj s medzinárodnými zmluvami, ku ktorým Slovenská republika dosiaľ pristúpila a ktoré sa dotýkajú upravovanej problematiky. A už len tak na záver a mimo predkladania, pán podpredseda, ja som trošku kratší mazák. Ďakujem. P. Rusko, podpredseda NR SR: Ďakujem pekne. Dávam slovo predsedovi výboru pre ľudské práva, národnosti a postavenie žien poslancovi Lászlóovi Nagyovi, aby informoval Národnú radu o výsledkoch rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči.